# Jordi Font i Cardona

Jordi Font i Cardona (Barcelona, 23 de maig de 1949) és un escriptor, gestor cultural i polític català, militant del Partit dels Socialistes de Catalunya. Des de l'estiu de 2019, és secretari del Consell Nacional de la Cultura i de les Arts.
Llicenciat en Geografia i Història per la Universitat de Barcelona, especialitzant-se en polítiques culturals i educatives de les arts a la Fundació Jaume Bofill, a la Fundació Serveis de Cultura Popular i a l'Ajuntament de L'Hospitalet. Fou coordinador de Cultura de la Diputació de Barcelona (1983-1999), des d'on va impulsar les diversos projectes: Centre d'Estudis i Recursos Culturals, biblioteques de nova generació, l'Oficina de Difusió Artística. El 1985, va ser un dels promotors del Pacte Cultural entre les administracions, proposat pel conseller Joan Rigol. Del 1999 al 2002, va impulsar el Fòrum Metropolità de Regidors de Cultura i la creació de la xarxa iberoamericana Interlocal de ciutats per la cultura. Va ser director general de l'Institut del Teatre (2002-2014) i, des del Consell Superior d'Ensenyaments Artístics de l'Estat, va ser un dels impulsors del procés d'incorporació d'aquests ensenyaments a l'Espai Europeu d'Educació Superior. És professor del Màster de Producció i Comunicació Cultural de Blanquerna de la Universitat Ramon Llull.
Activista antifranquista en el camp sindical i veïnal va ser detingut i empresonat el 1971. Va ser un dels fundadors de l'Associació de Veïns de l'Esquerra de l'Eixample (1974). En el camp polític, va ser un dels components del Nucli Impulsor de Convergència Socialista de Catalunya (1974) i membre del Secretariat del PSC-Congrés. Posteriorment, va formar part de la Comissió Executiva del Partit dels Socialistes de Catalunya, on va exercir de Secretari de Cultura (1980-1996), en els equips de Joan Reventós i de Raimon Obiols, impulsant les polítiques socialistes relatives a la cultura, la llengua i el fet immigratori. A partir de 1996, va formar part del corrent Nou Cicle i també de la plataforma Fòrum Cívic (2011). És membre del Cercle Catalanista de l'Ateneu Barcelonès i del Grup Pròleg.
El 2002, va comissariar l'exposició “Ciutadana Maria Aurèlia Capmany, escriptora i dona d'acció” (Palau de la Virreina) i, el 2003, l'exposició “La pàtria dels humans. 25 anys del PSC” (Museu d'Història de Catalunya).

## Obres

* Àlbum del socialisme català i la Catalunya popular (PSC, 1990)
* Papers de política cultural (edicions 62, 1991)
* Una idea de Catalunya: aportacions al debat del catalanisme (Pagès editors, 2008, com a coordinador)
* Els camins de Maria Aurèlia Capmany, escriptora i dona d'acció (Ajuntament de Barcelona, 2011)
* Després (Pagès editors, 2017)

## Referències

* 1 2 3 «Jordi Font, nombrado director general del Institut del Teatre» (en castellà). LaVanguardia.com, 30-05-2006. [Consulta: 7 març 2018].
* 1 2 3 «Jordi Font» (en castellà). ElDiario.es. [Consulta: 7 març 2018].
* 1 2 «Jordi Font Cardona, nou membre del Consell Nacional de la Cultura i de les Arts (CoNCA)», 18-07-2019. [Consulta: 13 agost 2022].
* 1 2 3 «Membres del plenari». CONCA.Gencat.cat. [Consulta: 19 juny 2020].
* ↑ «Orden ECI/1687/2007, de 4 de junio, por la que se nombran los consejeros del Consejo Superior de Enseñanzas Artísticas» (en castellà). BOE.es. [Consulta: 1r març 2018].
* ↑ Serra, Xavi. «Magda Puyo liderarà la nova etapa de l'Institut del Teatre». Ara.cat, 03-11-2015. [Consulta: 7 març 2018].
* ↑ BALLBONA, A. «Celebració d'un triomf veïnal - 10 gen 2010». [Consulta: 13 agost 2022].
* ↑ «Polítics i intel·lectuals signen un manifest per un acord de govern entre PSOE i Podem». LaRepública.cat, 30-07-2019. [Consulta: 18 juny 2020].
* ↑ «Ciutadana Maria Aurelia». Arxivat de l'original el 2021-06-17. [Consulta: 17 juny 2020].
* ↑ «Inauguració exposició 25è anys PSC» (en anglès). [Consulta: 13 agost 2022].
* ↑ «Àlbum del socialisme català i la Catalunya popular». LlibresdeCompanyia.com. Arxivat de l'original el 2018-01-10. [Consulta: 10 gener 2017].
* ↑ «Papers de política cultural» (en castellà). BNE.es. [Consulta: 7 març 2018].
* ↑ «Una idea de Catalunya». PagèsEditors.cat. [Consulta: 10 gener 2017].
* ↑ «Els camins de Maria Aurèlia Capmany, escriptora i dona d'acció». Ajuntament.Barcelona.cat. [Consulta: 10 gener 2017].
* ↑ «Després». PagèsEditors.cat. [Consulta: 10 gener 2017].

## Enllaços externs

* ElPuntAvui - Compendi d'articles de Jordi Font